Клеомброт је наследио свога брата Агесиполиса Ι. Још на почетку његове владавине избио је Беотијски рат. Тебанци под вођством Пелопиде и Епаминонде збацили су олигархе и успоставили у Беотији демократско државно уређење поново оснивајући Беотијски савез. Клеомброт је притекао у помоћ олигарсима, али је поход завршен неуспехом. Епаминонда га је поразио и приморао га на повлачење на Пелопонез. Један од његових војсковођа, Сфордија, одвојио се и напао Атику, али је и овај поход завршен неуспехом. Послужио је Атини да раскине мир са Спартом, оснује Други атински поморски савез и придружи се Беотији у рату. Спартанци су поражени на свим фронтовима; флота им је уништена у бици код Наксоса. Године 371. п. н. е. закључен је мир са Атином, али је рат настављен против Беотије и Тесалије.